Ei saa alahinnata elamisõpetuse abistavat mõju nii iga-päevaste valikute langetamisel kui ka eksistentsiaalsete painete leevendamisel. Konkreetsed  juhtnöörid ankurdavad kindlate veendumuste külge elustiilide ja ideoloogiate ulgumerel, vabastavad kohustusest ise endale maailmapilt kokku panna, oma tegude tagajärgi ja kõrvalmõjusid ise analüüsida, kahelda ja kõhelda. Sinu eest määratakse ühiselusuhted ja pannakse paika moraalikoodeks. Koos igapäevase leivaga jagatakse meile igapäevast kindlust. Et kui teised juba niiviisi mõtlevad ja tunnevad, ju see siis on õige. Usk on mugava inimese filosoofia.